ശ്രീജിത്ത് മൂത്തേടത്ത്

ചെറുകഥാകൃത്തും നോവലിസ്റ്റും ബാലസാഹിത്യകാരനുമാണ് ശ്രീജിത്ത് മൂത്തേടത്ത്. അദേഹത്തിൻ്റെ പെൻഗ്വിനുകളുടെ വൻകരയിൽ എന്ന ബാലസാഹിത്യ കൃതിക്ക് 2025 ലെ കേന്ദ്ര സാഹിത്യ അക്കാദമി ബാലസാഹിത്യ പുരസ്കാരം ലഭിച്ചു.

 ജീവിതരേഖ 
പി.എം. ഭാസ്‌കരൻ മാസ്റ്ററുടെയും ഒ.കെ. നളിനിയുടെയും മകനായി കോഴിക്കോട് ജില്ലയിലെ ഭൂമിവാതുക്കലിൽ 1978 മാർച്ച് 31ന് ആണ് ശ്രീജിത്ത് ജനിച്ചത്. വാണിമേൽ ക്രസന്റ് ഹൈസ്‌കൂളിൽ നിന്നും പ്രാഥമിക വിദ്യാഭ്യാസം' കാലിക്കറ്റ് യൂണിവേഴ്‌സിറ്റി, ഗോഹട്ടി യൂണിവേഴ്‌സിറ്റി, അണ്ണാമലൈ യൂണിവേഴ്‌സിറ്റി എന്നിവിടങ്ങളിൽ നിന്നും ഉന്നത വിദ്യാഭ്യാസം നേടിയ അദ്ദേഹത്തിന് ചരിത്രത്തിലും രാഷ്ട്രതന്ത്രത്തിലും ബിരുദാനന്തര ബിരുദം ലഭിച്ചിട്ടുണ്ട്. ഇപ്പോൾ തൃശൂർ ജില്ലയിലെ ചേർപ്പ് സി.എൻ.എൻ. ബോയ്‌സ്ഹൈസ്‌കൂളിൽ സാമൂഹ്യശാസ്ത്രം അധ്യാപകനായി ജോലി ചെയ്യുന്നു.

കൃതികൾ
പെൻഗ്വിനുകളുടെ വൻകരയിൽ എന്ന ബാലസാഹിത്യ നോവലാണ് ശ്രീജിത്തിൻ്റെ ശ്രദ്ധേയ കൃതി. കുട്ടികളിൽ ശാസ്ത്രചിന്തയും പാരിസ്ഥിതിക അവബോധവും വളർത്തുന്നത് ലക്ഷ്യമിടുന്ന നോവലാണ് ഇത്. കൗമാരക്കാരായ മൂന്ന് കുട്ടികൾ അന്യഗ്രഹത്തിൽ നിന്ന് വരുന്ന സാനിയ എന്ന പെൺകുട്ടിയുടെ സഹായത്തോടെ വിവിധ ഭൂഖണ്ഡങ്ങളിലൂടെയും ദ്വീപുകളിലൂടെയും സഞ്ചരിച്ച്, ആൻഡമാൻ ദ്വീപുകളിലെയും ഇന്ത്യോനേഷ്യൻ ദ്വീപുകളിലെയും ഓസ്‌ട്രേലിയയുടെ തീരപ്രദേശങ്ങളിലെയും വിവിധ ജീവജാലങ്ങളെയും അവ വളരുന്ന പ്രകൃതിയെയും കണ്ട്, അവസാനം പെൻഗ്വിനുകളുടെ വൻകരയായ അന്റാർട്ടിക്കയിൽ എത്തിച്ചേരുന്നതാണ് പ്രമേയം. അന്റാർട്ടിക്കയിലെത്തുമ്പോൾ ആഗോളതാപനത്തിന്റെ ഫലമായി പെൻഗ്വിനുകൾ നേരിടുന്ന പാരിസ്ഥിതിക പ്രശ്‌നങ്ങൾ മനസിലാക്കുന്നു. കേരള ബാലസാഹിത്യ ഇൻസ്റ്റിറ്റിയൂട്ടാണ് 2022 ൽ പെൻഗ്വിനുകളുടെ വൻകരയിൽ പ്രസിദ്ധീകരിച്ചത്.

അദ്ദേഹത്തിൻ്റെ മറ്റ് ബാലസാഹിത്യ കൃതികളായ കുരുവികളുടെ ലോകം, ആഫ്രിക്കൻ തുമ്പികൾ, ചക്കരപ്പാടം, സൂര്യയാത്രയുടെ വിസ്മയച്ചെപ്പ്, തൂവൽത്തൊട്ടിൽ തുടങ്ങിയ ബാലനോവലുകളിലും പാരിസ്ഥിതിക അവബോധവും സഹജീവിസ്‌നേഹവും പ്രധാന പ്രമേയമായി വരുന്നുണ്ട്. ചക്കരപ്പാടം എന്ന ബാലനോവലിലെ സമരവൃക്ഷം എന്ന അധ്യായം ഭാരതീയ വിദ്യാനികേതൻ സിലബസിന്റെ ഭാഗമായിട്ടുണ്ട്.

ജാലകങ്ങൾ (ചെറുകഥാസമാഹാരം), ഭൂമിവാതുക്കൽ സൂര്യോദയം (നോവൽ), പാലറ്റ്, നയൻമൊനി, നിണവഴിയിലെ നിഴലുകൾ, ആഫ്രിക്കൻ തുമ്പികൾ തുടങ്ങിയവയാണ് മറ്റ് പ്രധാന കൃതികൾ. കടത്തനാട് പ്രദേശത്തെ രാഷ്ട്രീയ അക്രമങ്ങളുടെ ചരിത്രം വിവരിക്കുന്ന നോവലാണ് നിണവഴിയിലെ നിഴലുകൾ.

പുരസ്‌കാരങ്ങൾ
മനോരമ ബാലജനസഖ്യത്തിൻ്റെ 2012 ലെ മുല്ലനേഴി പുരസ്‌കാരം, 'ആസ്വാദനത്തിന്റെ അധ്യായങ്ങൾ' എന്ന കഥയ്ക്ക് മികച്ച ബ്ലോഗ് രചനയ്ക്കുള്ള 2013 ലെ നന്മ പുരസ്‌കാരം, മുംബൈ ഗ്രീൻ നാച്വർ ഫൗണ്ടേഷൻ്റെ 2014 ലെ എൻവിയോൺമെന്റ് അവാർഡ് എന്നിവ അദ്ദേഹത്തിന് ലഭിച്ചിട്ടുണ്ട്.

കേശവൻ വെള്ളിക്കുളങ്ങര സ്മാരക ബാലസാഹിത്യ പുരസ്‌കാരവും അമ്പലക്കര സി. രവീന്ദ്രൻ മാസ്റ്ററുടെ സ്മരണാർത്ഥം സരോവരം ബുക്സ് ഏർപ്പെടുത്തിയ ബാലസാഹിത്യ പുരസ്‌കാരവും പെൻഗ്വിനുകളുടെ വൻകരയിൽ എന്ന നോവലിന് ലഭിച്ചിട്ടുണ്ട്. പെൻഗ്വിനുകളുടെ വൻകരയിൽ എന്ന നോവലിന് 2025-ലെ കേന്ദ്ര സാഹിത്യ അക്കാദമി ബാല സാഹിത്യ പുരസ്കാരം ലഭിച്ചു.

 അവലംബം 

വർഗ്ഗം:കേന്ദ്ര സാഹിത്യ അക്കാദമിയുടെ ബാലസാഹിത്യ പുരസ്‌കാരം ലഭിച്ചവർ